# Erthyglau Cymdeithasu

**DEDDF CWMNÏAU 2006**

|  |
| --- |
| **CWMNI PREIFAT CYFYNGEDIG DRWY WARANT** |

**ERTHYGLAU CYMDEITHASU**

**CAREER CHOICES DEWIS GYRFA CYF (Rhif cwmni: 07442837)**

**(Mabwysiadwyd gan benderfyniad arbennig a basiwyd ar 1 Ebrill 2013)**

## Rhagarweiniol

Nid yw’r rheoliadau a gynhwysir yn yr erthyglau cymdeithasu enghreifftiol ar gyfer cwmnïau preifat cyfyngedig drwy warant a gynhwysir yn Atodlen 2 i Reoliadau Cwmnïau (Erthyglau Enghreifftiol) 2008 mewn grym ar adeg mabwysiadu’r Erthyglau hyn yn gymwys i’r Cwmni a’r Erthyglau hyn fydd rheoliadau’r Cwmni.

## Diffiniadau a Dehongliad

* 1. Yn yr Erthyglau hyn, mae gan yr ymadroddion canlynol yr ystyron canlynol oni bai eu bod yn anghyson â’r cyd-destun:

| **Ymadrodd** | Ystyr |
| --- | --- |
| **“Dyddiad mabwysiadu”** | Mae’n golygu dyddiad mabwysiadu’r Erthyglau |
| **“Yr Erthyglau hyn”** | Yr Erthyglau Cymdeithasu hyn p’un ai fel y’u mabwysiadwyd yn wreiddiol neu fel y’u newidir o bryd i’w gilydd drwy benderfyniad arbennig |
| **“Deddf 2006”** | Deddf Cwmnïau 2006 (fel y’i diwygir o bryd i’w gilydd) |
| **“Diwrnodau Busnes”** | Mae’n golygu unrhyw ddiwrnod (ac eithrio dydd Sadwrn, dydd Sul neu wyliau cyhoeddus yn y Deyrnas Unedig) y mae banciau clirio yn Ninas Llundain ar agor yn gyffredinol ar gyfer busnes |
| **“Cadeirydd”** | Cadeirydd y Cwmni a benodir gan yr aelod mwyafrifol yn unol ag Erthygl 9.5 |
| **“Cysylltiedig”** | Mewn perthynas â chyfarwyddwr y Cwmni yr ystyr a roddir yn adran 252 o Ddeddf 2006 |
| **“Cyfarwyddyddion”** | Cyfarwyddyddion y Cwmni am y tro neu (fel sy’n ofynnol gan y cyd-destun) unrhyw rai ohonynt yn gweithredu fel bwrdd cyfarwyddyddion y Cwmni |
| **“Cyfeiriad electronig”** | Unrhyw gyfeiriad neu rif a ddefnyddir at ddibenion anfon neu dderbyn dogfennau neu wybodaeth drwy ddulliau electronig |
| **“Ffurf electronig” a “dull electronig”** | Mae ganddynt yr ystyr a roddir yn adran 1168 o Ddeddf 2006 |
| **“Wedi’i weithredu”** | Mae’n cynnwys unrhyw ddull gweithredu |
| **“Ffurf copi caled”** | Mae ganddo’r ystyr a roddir yn adran 1168 o Ddeddf 2006 |
| **“Aelod mwyafrifol”** | Aelod neu aelodau sy’n dal y rhan fwyaf o’r hawliau pleidleisio yn y Cwmni |
| **“Aelod”** | Mae ganddo’r ystyr a roddir yn adran 112 o Ddeddf 2006 |
| **“Swyddfa”** | Swyddfa gofrestredig y Cwmni |
| **“Penderfyniad cyffredin”** | Mae ganddo’r ystyr a roddir yn adran 282 o Ddeddf 2006 |
| **“Sêl”** | Sêl gyffredin y Cwmni (os oes un) |
| **“Ysgrifennydd”** | Ysgrifennydd y Cwmni neu unrhyw berson arall a benodir i gyflawni dyletswyddau ysgrifennydd y Cwmni, gan gynnwys cyd-ysgrifennydd, ysgrifennydd cynorthwyol neu ddirprwy ysgrifennydd |
| **“Penderfyniad arbennig”** | Mae ganddo’r ystyr a roddir yn adran 283 o Ddeddf 2006 |
| **“Y Statudau”** | Y Deddfau Cwmnïau fel y’u diffinnir yn adran 2 o Ddeddf 2006 a phob statud, gorchymyn, rheoliad, offeryn arall neu is-ddeddfwriaeth arall sydd mewn grym o bryd i’w gilydd sy’n ymwneud â chwmnïau ac sy’n effeithio ar y Cwmni |
| **“Is-gwmni”** | Mae ganddo’r ystyr a roddir yn adran 1159 o Ddeddf 2006 |
| **“Y Deyrnas Unedig”** | Prydain Fawr a Gogledd Iwerddon |
| **“Yn ysgrifenedig”** | Ffurf copi caled neu i’r graddau y cytunwyd (neu y bernir y cytunwyd yn rhinwedd darpariaeth y Statudau) ffurf electronig neu gyfathrebiad gwefan |

* 1. Oni bai bod y cyd-destun yn ei gwneud yn ofynnol fel arall, bydd gan y geiriau neu ymadroddion sydd wedi’u cynnwys yn yr Erthyglau hyn yr un ystyr ag yn y Statudau ond yn eithrio unrhyw addasiad statudol iddynt nad yw mewn grym pan fydd yr Erthyglau hyn yn dod yn rhwymol ar y Cwmni.
  2. Bydd geiriau sy’n cyfleu’r rhywedd gwrywaidd yn unig yn cynnwys y rhywedd benywaidd a’r diryw (fel y bo’n briodol).
  3. Mae cyfeiriadau at unrhyw Statud neu ddarpariaeth statudol yn cynnwys, oni bai bod y cyd-destun yn ei gwneud yn ofynnol fel arall, cyfeiriad at y Statud hwnnw neu ddarpariaeth statudol fel y’i haddaswyd, disodlwyd, ¬ail-ddeddfwyd neu gydgrynhowyd ac mewn grym o bryd i’w gilydd ac unrhyw is-ddeddfwriaeth a wneir o dan y Statud perthnasol neu’r ddarpariaeth statudol berthnasol.
  4. Pan fo’r gair “cyfeiriad” yn ymddangos yn yr Erthyglau hyn, bernir ei fod yn cynnwys cyfeiriad post a, lle’n berthnasol, cyfeiriad electronig.
  5. Mae’r ymadrodd “diwrnod gwaith” mewn perthynas â chyfnod o rybudd yn golygu unrhyw ddiwrnod heblaw dydd Sadwrn, dydd Sul, Dydd Nadolig, Dydd Gwener y Groglith neu unrhyw ddiwrnod sy’n ŵyl banc o dan Ddeddf Bancio a Thrafodion Ariannol 1971 yn y rhan o’r DU y mae’r cwmni wedi’i gofrestru ynddi.
  6. Mae’r ymadrodd “diwrnodau clir” mewn perthynas â chyfnod o rybudd i alw cyfarfod yn golygu nifer y diwrnodau y cyfeirir atynt ac eithrio’r diwrnod pan roddwyd yr hysbysiad a diwrnod y cyfarfod.

## Amcanion a Materion a Gedwir yn Ôl

### Gwrthrychau

* 1. Mae amcanion y Cwmni (“Amcanion”) wedi’u cyfyngu’n benodol i’r canlynol:
     1. Cyflawni swyddogaethau’r aelod drwy ddarparu gwasanaeth gyrfaoedd, addysg a chyfarwyddyd cynhwysfawr i unigolion a sefydliadau, gan gysylltu addysg a busnes gan gynnwys yn benodol bwerau cyfreithiol yr aelod o dan:
* Adran 2 o Ddeddf Cyflogaeth a Hyfforddiant 1973 (ETA);
* Adrannau 8 a 9 o’r ETA 1973;
* Adran 10 o’r ETA 1973;
* Adran 60 o Ddeddf Llywodraeth Cymru 2006;
* Adran 70 a 71 o Ddeddf Llywodraeth Cymru 2006;
* Adran 83 o Ddeddf Llywodraeth Cymru 2006;
* Adrannau 33 a 40 o Ddeddf Dysgu a Sgiliau 2000 (LSA);
* Adran 12 o Ddeddf Datblygu Diwydiannol 1982; ac
* Adran 14 o Ddeddf Addysg 2002
  + 1. Cymryd unrhyw gamau o gwbl sydd, ym marn yr aelod, yn angenrheidiol neu’n ddymunol er mwyn hyrwyddo’r Amcanion, gan gynnwys heb gyfyngiad, darparu unrhyw gymorth sy’n ofynnol gan yr aelod mewn perthynas â hynny.

### **Materion a Gedwir yn Ôl**

* 1. Er gwaethaf unrhyw ddarpariaeth arall yn yr erthyglau hyn, ni fydd y Cwmni a bydd y Cyfarwyddyddion yn sicrhau na fydd y Cwmni’n ymgymryd â’r materion a ganlyn heb ganiatâd ysgrifenedig yr aelod ymlaen llaw:
     1. cymeradwyo unrhyw refeniw, trefniadau prydlesu neu wariant cyfalaf, cyflwyno ceisiadau, caffael neu waredu unrhyw dir, eiddo neu ased cyfalaf arall sy’n fwy na £250,000;
     2. oni nodir neu y cyfeirir ato yng nghyllideb flynyddol, dogfen fframwaith neu gynllun busnes perthnasol y Cwmni, cymeradwyo unrhyw brosiect sy’n cynyddu proffil risg y Cwmni yn sylweddol a/neu’n cynnwys unrhyw rwymedigaethau, cyfyngiadau neu rwymedigaethau o natur anarferol, beichus neu eithriadol nad ydynt yn rhan o gynnal busnes arferol sy’n fwy na £100,000;
     3. cymeradwyo penodi neu derfynu penodiad bancwyr, ymrwymo i unrhyw fenthyca neu fynd i unrhyw ddyled, rhoi unrhyw warantau, bondiau, indemniadau neu lythyrau o gysur ac eithrio yn unol â chyllideb flynyddol neu gynllun busnes perthnasol y Cwmni;
     4. caffael neu ffurfio unrhyw is-gwmni neu gaffael cyfranddaliadau mewn unrhyw gwmni arall neu gymryd rhan mewn unrhyw fenter, partneriaeth neu drefniant cytundebol ag effaith debyg;
     5. ymrwymo i unrhyw drefniant a fyddai’n ymestyn neu’n newid gweithgareddau’r Cwmni yn sylweddol y tu allan i gwmpas y busnes a gyflawnir gan y Cwmni ar ddyddiad mabwysiadu’r erthyglau hyn;
     6. caniatáu cofrestru unrhyw berson fel aelod o’r Cwmni;
     7. diwygio erthyglau cymdeithasu’r Cwmni;
     8. creu neu roi unrhyw sicrwydd dros holl fusnes y Cwmni neu unrhyw ran o fusnes y Cwmni;
     9. penodi a dileu archwilwyr allanol (sef Archwilydd Cyffredinol Cymru) y Cwmni;
     10. penodi a dileu unrhyw un o Gyfarwyddyddion y Cwmni;
     11. cyfuno neu uno ag unrhyw gwmni neu ymgymeriad busnes arall;
     12. diddymu, dirwyn i ben neu ddatodiad neu gyflwyno unrhyw ddeiseb i ddirwyn i ben neu ddeiseb am orchymyn gweinyddu, mewn perthynas â’r Cwmni;
     13. ymrwymo i unrhyw gontract cyflogaeth neu’n ei amrywio ar gyfer talu cydnabyddiaeth ariannol (gan gynnwys buddiannau pensiwn a buddiannau eraill) sy’n fwy na chyllidebau y cytunwyd arnynt a nodir mewn unrhyw lythyr cylch gwaith, dogfen fframwaith neu gynllun busnes o eiddo’r Cwmni;
     14. rhoi unrhyw rodd neu gyfraniad gwleidyddol neu elusennol;
     15. newid enw’r Cwmni;
     16. mabwysiadu neu ddiwygio unrhyw gynllun busnes blynyddol neu gynllun corfforaethol o eiddo’r Cwmni, neu ymrwymo i unrhyw gontract neu ymrwymiad na ddarperir ar ei gyfer yn y cylch gwaith a’r cynllun busnes blynyddol neu’r cynllun corfforaethol;
     17. sefydlu, diwygio neu ailstrwythuro unrhyw gynllun pensiwn neu roi unrhyw hawliau pensiwn ychwanegol i unrhyw gyfarwyddydd, swyddog, gweithiwr cyflogedig, cyn-gyfarwyddydd, swyddog neu weithiwr cyflogedig, neu unrhyw aelod o deulu unrhyw berson o’r fath;
     18. newid natur neu gwmpas neu ardal ddaearyddol busnes y Cwmni fel y’i cyflawnir o bryd i’w gilydd neu ddechrau unrhyw fusnes newydd nad yw’n ategol neu’n gysylltiedig â’r cyfryw fusnes;
     19. buddsoddi unrhyw falansau arian parod dros ben o eiddo’r Cwmni ac eithrio mewn perthynas â blaendaliadau arian parod byrdymor;
     20. sefydlu, setlo neu gyfaddawdu unrhyw achos cyfreithiol perthnasol (ac eithrio achosion adennill dyledion wrth gynnal busnes arferol) a gychwynnir neu a fygythir yn erbyn y Cwmni neu gyflwyno i gyflafareddu neu ddull datrys anghydfodau amgen unrhyw anghydfod sy’n ymwneud â’r Cwmni.
  2. Bydd pob un o’r Cyfarwyddyddion (i’r graddau y mae’n gallu) a’r Cwmni yn sicrhau nad oes unrhyw is-gwmni yn cymryd unrhyw gamau a fyddai’n gyfystyr â thorri unrhyw ddarpariaeth yn Erthygl 3.2 fel pe bai unrhyw gyfeiriad yn y cymal hwn (datganedig neu ymhlyg) at y Cwmni yn cael ei ddehongli fel cyfeiriad at bob is-gwmni am y tro.

### Dosbarthiadau a Defnyddio Incwm ac Eiddo

* 1. Yn ddarostyngedig i Erthygl 4.2 isod, bydd incwm ac eiddo’r Cwmni yn cael eu defnyddio tuag at hyrwyddo’r Amcanion yn unig.
  2. Caiff y Cwmni wneud unrhyw daliadau a dosbarthiadau a benderfynir gan y Cyfarwyddyddion ac a ganiateir gan y gyfraith i’w aelodau at ddibenion Erthygl 4.1 uchod neu fel arall.
  3. Os bydd unrhyw eiddo neu warged gweithredu o gwbl ar ddiwedd y broses o ddirwyn i ben neu ddiddymu’r Cwmni yn parhau ar ôl bodloni ei holl ddyledion a’i rwymedigaethau, bydd hynny’n cael ei drosglwyddo i’r aelodau neu i gorff arall ag amcanion tebyg (p’un a yw’r corff yn aelod o’r Cwmni ai peidio) fel y gall yr aelodau benderfynu arno.

## Atebolrwydd Aelodau

* 1. Mae atebolrwydd yr aelodau’n gyfyngedig.
  2. Mae pob aelod o’r Cwmni yn ymrwymo i gyfrannu unrhyw swm a all fod yn ofynnol (heb fod yn fwy na £1.00) i asedau’r Cwmni os bydd yn cael ei ddirwyn i ben tra bo’r cyfryw barti’n aelod neu o fewn blwyddyn ar ôl i’r cyfryw barti beidio â bod yn aelod, am dalu dyledion a rhwymedigaethau’r Cwmni yr ymrwymwyd iddynt cyn i’r cyfryw barti beidio â bod yn aelod, a chostau, taliadau a threuliau dirwyn i ben, ac am addasu hawliau’r cyfranwyr ymhlith eu hunain.

## Aelodau

* 1. Ni chaiff unrhyw berson ei dderbyn fel aelod o’r Cwmni oni bai ei fod wedi’i gymeradwyo gan yr aelodau presennol. Bydd pob person sy’n dymuno dod yn aelod yn cyflwyno cais am aelodaeth i’r Cwmni yn y ffurf sy’n ofynnol gan y Cyfarwyddyddion i’w weithredu drwy iddo gytuno i gael ei rwymo gan yr Erthyglau hyn ac o gael ei dderbyn felly bydd ei enw’n cael ei gofnodi yn y gofrestr o aelodau’r Cwmni.
  2. Gall aelod ymadael â’r Cwmni unrhyw bryd drwy roi o leiaf saith niwrnod clir o rybudd ysgrifenedig i’r Cwmni ar yr amod nad yw nifer yr aelodau sy’n weddill yn llai nag un ar ôl ymddeoliad o’r fath.
  3. Ni ellir trosglwyddo aelodaeth.

## Cyfarfodydd Cyffredinol

* 1. Gall y Cyfarwyddyddion alw cyfarfodydd cyffredinol o’u gwirfodd ac ar gais yr Aelod Mwyafrifol.
  2. Os ar unrhyw adeg:
     1. nid oes digon o Gyfarwyddyddion yn y Deyrnas Unedig sy’n gallu gweithredu i ffurfio cworwm; neu
     2. mae’r Cyfarwyddyddion wedi methu â rhoi rhybudd yn cynnull cyfarfod cyffredinol o fewn 10 diwrnod i dderbyn cais gan yr Aelod Mwyafrifol i gynnull cyfarfod o’r fath,

yna gall unrhyw un o gyfarwyddyddion y Cwmni neu’r Aelod Mwyafrifol gynnull cyfarfod cyffredinol yn yr un modd sydd mor agos â phosibl i’r modd y gall cyfarfodydd gael eu cynnull gan y Cyfarwyddyddion.

## Hysbysiad o Gyfarfodydd Cyffredinol

* 1. Bydd hysbysiad sy’n cynnull cyfarfod cyffredinol o’r Cwmni yn cael ei alw drwy rybudd ysgrifenedig o leiaf bedwar diwrnod ar ddeg clir cyn y cyfarfod. Bydd yr hysbysiad yn nodi amser a lleoliad y cyfarfod a natur gyffredinol y busnes i’w drafod, yn achos busnes arbennig.
  2. Yn amodol ar ddarpariaethau’r Erthyglau hyn, rhoddir hysbysiad o gyfarfodydd cyffredinol i bob aelod, i bob Cyfarwyddydd ac i’r archwilwyr.
  3. Er gwaethaf darpariaethau blaenorol yr Erthyglau hyn, gellir galw cyfarfod cyffredinol drwy rybudd byrrach os cytunir i hynny yn unol ag adran 307(4) o Ddeddf 2006.
  4. Ni fydd hepgoriad damweiniol i roi hysbysiad o gyfarfod i unrhyw berson sydd â hawl i gael hysbysiad o gyfarfod, neu beidio â derbyn hysbysiad o gyfarfod gan unrhyw berson o’r fath, yn annilysu’r trafodion yn y cyfarfod hwnnw.
  5. Er nad oes gan y Cwmni gyfalaf cyfranddaliadau, bydd pob hysbysiad sy’n cynnull cyfarfod cyffredinol yn cydymffurfio â darpariaethau adran 325(1) o Ddeddf 2006 o ran rhoi gwybodaeth i aelodau mewn perthynas â’u hawl i benodi dirprwyon.
  6. Bydd pob hysbysiad sy’n cynnull cyfarfod cyffredinol yn cael ei roi yn unol ag adran 308 o Ddeddf 2006 sydd, ar ffurf copi caled, ar ffurf electronig neu drwy gyfrwng gwefan.
  7. Caiff y Cwmni anfon hysbysiad o gyfarfod drwy sicrhau ei fod ar gael ar wefan neu drwy ei anfon ar ffurf electronig ac os anfonir hysbysiad yn y naill ffordd neu’r llall, bydd yn ddilys ar yr amod ei fod yn cydymffurfio â darpariaethau perthnasol Deddf 2006.

## Trafodion Mewn Cyfarfodydd Cyffredinol

* 1. Ni chaiff unrhyw fusnes ei drafod mewn unrhyw gyfarfod cyffredinol oni bai bod cworwm o aelodau’n bresennol. Yn ddarostyngedig i Erthygl 9.2 isod, bydd dau berson sydd â hawl i bleidleisio ar y busnes i’w drafod, y naill a’r llall yn aelod neu’n ddirprwy ar gyfer aelod neu’n gynrychiolydd a awdurdodwyd yn briodol o gorfforaeth, yn gworwm.
  2. Os a chyhyd â mai dim ond un person sydd gan y Cwmni fel aelod, bydd un aelod sy’n bresennol yn bersonol neu drwy ddirprwy neu os yw’r aelod hwnnw’n gorfforaeth gan gynrychiolydd sydd wedi’i awdurdodi’n briodol, yn gworwm.
  3. Os nad yw cworwm yn bresennol o fewn hanner awr i’r amser a bennwyd ar gyfer y cyfarfod cyffredinol, bydd y cyfarfod cyffredinol yn cael ei ohirio tan yr un diwrnod yn yr wythnos nesaf, ar yr un pryd ac yn yr un lle, neu i ddiwrnod arall ac ar adeg arall ac mewn lle arall y bydd y Cyfarwyddyddion yn penderfynu arnynt; ac os nad yw cworwm yn bresennol yn y cyfarfod cyffredinol gohiriedig o fewn hanner awr i’r amser a bennir, felly bydd yr aelod neu’r aelodau sy’n bresennol yn bersonol neu drwy ddirprwy neu (os yw’n gorff corfforaethol) drwy gynrychiolydd a hawl i bleidleisio ar y busnes sydd i’w drafod yn gyfystyr â chworwm a bydd ganddo’r pŵer i benderfynu ar yr holl faterion y gellid bod wedi’u gwaredu’n briodol yn y cyfarfod y gwnaed y gohiriad ohono.
  4. Bydd unrhyw benderfyniad a wneir gan unig aelod yn unol ag **Erthygl 9.2** uchod yn cael ei gofnodi’n ysgrifenedig a’i gyflwyno gan yr aelod hwnnw i’r Cwmni i’w gofnodi yn Llyfr Cofnodion y Cwmni.
  5. Caiff yr Aelod Mwyafrifol benodi unrhyw berson i fod yn gadeirydd y Cwmni, trwy benderfyniad cyffredin pa berson fydd yn dod yn Gyfarwyddydd. Bydd y cadeirydd yn llywyddu ym mhob cyfarfod o’r Cyfarwyddyddion ac ym mhob cyfarfod cyffredinol o’r Cwmni y mae’n bresennol ynddo.
  6. Caiff yr Aelod Mwyafrifol, gyda chydsyniad unrhyw gyfarfod lle mae cworwm yn bresennol (a bydd, o gael ei gyfarwyddo gan y cyfarfod), ohirio’r cyfarfod o un amser i amser arall ac o un lle i’r llall, ond ni chaiff unrhyw fusnes ei drafod mewn unrhyw gyfarfod gohiriedig ar wahân i’r busnes a allai fod wedi cael ei drafod yn briodol yn y cyfarfod pe na bai’r gohiriad wedi digwydd. Pan fydd cyfarfod yn cael ei ohirio am dri deg diwrnod neu fwy, rhoddir rhybudd o’r cyfarfod gohiriedig fel yn achos cyfarfod gwreiddiol. Ac eithrio fel uchod, ni fydd angen rhoi unrhyw hysbysiad o ohirio neu o’r busnes i’w drafod mewn cyfarfod gohiriedig.
  7. Mewn unrhyw gyfarfod cyffredinol penderfynir ar benderfyniad a gyflwynir i bleidleisio arno yn y cyfarfod drwy godi dwylo oni bai y gelwir am gynnal pleidlais cyn, neu wrth ddatgan canlyniad y bleidlais drwy godi dwylo. Yn amodol ar ddarpariaethau’r Statudau, gellir galw am gynnal pleidlais:
     1. gan y cadeirydd; neu
     2. gan unrhyw un aelod sydd â’r hawl i bleidleisio yn y cyfarfod; neu
     3. gan aelod neu aelodau sy’n cynrychioli dim llai nag un rhan o ddeg o gyfanswm hawliau pleidleisio’r holl aelodau sydd â hawl i bleidleisio yn y cyfarfod,

a bydd galwad gan berson fel dirprwy ar gyfer aelod yr un fath â galwad gan yr aelod.

* 1. Oni bai y gelwir am gynnal pleidlais bydd datganiad gan y cadeirydd bod penderfyniad wedi’i gymeradwyo neu ei gymeradwyo’n unfrydol, neu gan fwyafrif penodol, neu wedi’i golli, neu’n cael ei golli, neu heb ei gymeradwyo gan fwyafrif penodol a bod cofnod i’r perwyl hwnnw yng nghofnodion cyfarfod y Cwmni, yn dystiolaeth bendant o’r ffaith heb brawf o nifer neu gyfran y pleidleisiau a gofnodwyd o blaid neu yn erbyn y cyfryw benderfyniad.
  2. Gall yr alwad am gynnal pleidlais, cyn i’r bleidlais gael ei chynnal, gael ei thynnu’n ôl ond dim ond gyda chydsyniad y cadeirydd ac ni chymerir bod galwad a dynnir yn ôl felly wedi annilysu canlyniad y bleidlais drwy godi dwylo a ddatganwyd cyn i’r alwad gael ei gwneud.
  3. Bydd pleidlais yn cael ei chynnal yn unol â chyfarwyddyd y cadeirydd a gall y cadeirydd benodi archwilwyr (nad oes angen iddynt fod yn aelodau) a phennu amser a lle i ddatgan canlyniad y bleidlais. Ystyrir mai canlyniad y bleidlais yw penderfyniad y cyfarfod lle y gofynnwyd am y bleidlais.
  4. Bydd pleidlais y gelwir amdani ar ethol y cadeirydd neu ar fater o ohirio yn cael ei chynnal ar unwaith. Bydd pleidlais y gelwir amdani ar unrhyw gwestiwn arall yn cael ei chynnal naill ai ar unwaith neu ar yr adeg honno ac mewn lle fel y cyfarwyddir gan y cadeirydd nad yw’n fwy na thri deg diwrnod ar ôl yr alwad am y bleidlais. Ni fydd yr alwad am bleidlais yn atal parhad cyfarfod i drafod unrhyw fusnes ac eithrio’r cwestiwn y gofynnwyd am y bleidlais arno. Os gelwir am bleidlais cyn datgan canlyniad y bleidlais drwy godi dwylo a bod yr alwad yn cael ei thynnu’n ôl yn briodol, bydd y cyfarfod yn parhau fel pe na bai’r alwad wedi’i gwneud.
  5. Does dim angen rhoi rhybudd am bleidlais na chynhelir yn syth os caiff yr amser a’r lle ar gyfer ei chynnal eu cyhoeddi yn y cyfarfod lle gelwir amdani. Mewn unrhyw achos arall, rhaid rhoi rhybudd o saith diwrnod clir o leiaf, yn rhoi amser a lleoliad cynnal y bleidlais.

## Pleidleisiau Aelodau

* 1. Ar benderfyniad ysgrifenedig, mae gan bob aelod un bleidlais, mewn pleidlais o godi dwylo mae gan bob aelod (sy’n unigolyn) sy’n bresennol yn bersonol neu drwy ddirprwy (nad yw’n aelod sydd â hawl i bleidleisio ei hun) neu (sy’n gorfforaeth) sy’n bresennol drwy gynrychiolydd neu ddirprwy awdurdodedig priodol (nad yw’n aelod sydd â hawl i bleidleisio ei hun) un bleidlais ac mewn pleidlais mae gan bob aelod sy’n bresennol yn bersonol neu drwy ddirprwy neu drwy gynrychiolydd awdurdodedig priodol (beth bynnag fo’r achos) un bleidlais.
  2. Caiff aelod y gwnaed gorchymyn mewn perthynas ag ef gan unrhyw lys sydd ag awdurdodaeth (boed yn y Deyrnas Unedig neu yn rhywle arall) mewn materion sy’n ymwneud ag anhwylder meddwl bleidleisio, drwy ei dderbynnydd, curator bonis neu berson arall a awdurdodwyd i wneud hynny. Bydd tystiolaeth sy’n dderbyniol i’r Cyfarwyddyddion o awdurdod y person sy’n honni ei fod yn arfer yr hawl i bleidleisio yn cael ei hadneuo yn y swyddfa, neu mewn unrhyw fan arall a bennir yn unol â’r Erthyglau hyn ar gyfer adneuo offerynnau dirprwyol, heb fod yn llai na 48 awr cyn yr amser a bennir ar gyfer cynnal y cyfarfod neu gyfarfod gohiriedig lle mae’r hawl i bleidleisio i’w harfer ac yn ddiofyn ni fydd yr hawl i bleidleisio yn arferadwy. Wrth gyfrifo’r cyfnod amser yn yr **Erthygl 10.2** hon, ni chymerir unrhyw ystyriaeth o unrhyw ran o ddiwrnod nad yw’n ddiwrnod gwaith.
  3. Ni ellir codi gwrthwynebiad i gymhwyster unrhyw berson sy’n pleidleisio ac eithrio yn y cyfarfod neu gyfarfod gohiriedig lle caiff y bleidlais a wrthwynebir ei mynegi, a bydd pob pleidlais nas gwrthodir yn y cyfarfod yn ddilys. Bydd unrhyw wrthwynebiad a wneir mewn amser priodol yn cael ei gyfeirio at y cadeirydd a bydd ei benderfyniad yn derfynol ac yn ddiymwad.
  4. Bydd offeryn sy’n penodi dirprwy yn ysgrifenedig, yn cael ei weithredu gan neu ar ran y penodwr a bydd ar y ffurf ganlynol (neu ar ffurf mor agos at hynny ag y mae amgylchiadau’n ei ganiatáu neu ar unrhyw ffurf arall sy’n arferol neu y gall y Cyfarwyddyddion ei chymeradwyo):

“ENW [Cyfyngedig]

Yr wyf i [ENW] o [CYFEIRIAD] fel aelod o’r Cwmni a enwir uchod drwy hyn yn penodi [ENW] o [CYFEIRIAD] fel fy nirprwy i bleidleisio yn fy enw i ac ar fy rhan mewn cyfarfod cyffredinol o’r Cwmni i’w gynnal ar [DYDDIAD], ac mewn unrhyw ohiriad ohono.

Llofnodwyd ar [DYDDIAD].”

* 1. Lle y dymunir rhoi cyfle i aelodau roi cyfarwyddyd i’r dirprwy ynghylch sut y bydd yn gweithredu bydd yr offeryn sy’n penodi dirprwy yn y ffurf ganlynol (neu mewn ffurf mor agos at hynny ag y mae amgylchiadau’n caniatáu neu mewn unrhyw ffurf arall sy’n arferol neu y gall y Cyfarwyddyddion ei chymeradwyo):

“[ENW] [Cyfyngedig]

Yr wyf i [ENW] o [CYFEIRIAD] yn aelod o’r enw Cwmni a enwir uchod, drwy hyn yn penodi [ENW] o [CYFEIRIAD] neu fel arall [ENW] o [CYFEIRIAD] fel fy nirprwy i bleidleisio drosof yn fy enw i ac ar fy rhan mewn cyfarfod cyffredinol o’r Cwmni i’w gynnal ar [DYDDIAD], ac mewn unrhyw ohiriad ohono.

Mae’r ffurflen hon i’w defnyddio mewn perthynas â’r penderfyniadau a grybwyllir isod fel a ganlyn:

Penderfyniad Rhif 1 \*o blaid \*yn erbyn

Penderfyniad Rhif 2 \*o blaid \*yn erbyn

\* Rhowch linell drwy ba un bynnag nas dymunir

Oni bai ei fod wedi derbyn cyfarwyddyd fel arall, gall y dirprwy bleidleisio fel y gwêl yn dda neu ymatal rhag pleidleisio.

Llofnodwyd ar [DYDDIAD].”

* 1. Bernir bod yr offeryn sy’n penodi dirprwy yn rhoi awdurdod i alw am bleidlais neu ymuno â galwad am bleidlais.
  2. Gall yr offeryn sy’n penodi dirprwy a phŵer atwrneiaeth neu awdurdod arall, os oes un, y mae wedi’i lofnodi oddi tano neu gopi o’r pŵer neu’r awdurdod hwnnw yn notarïol neu a gymeradwyir mewn rhyw ffordd arall gan y Cyfarwyddyddion:
     1. yn achos dirprwy nad yw’n cael ei anfon ar ffurf electronig, gael ei adneuo yn y swyddfa neu mewn man arall yn y Deyrnas Unedig a bennir at y diben hwnnw yn yr hysbysiad sy’n cynnull y cyfarfod neu mewn unrhyw offeryn dirprwyol a anfonir gan y Cwmni mewn perthynas â’r cyfarfod heb fod yn llai na 48 awr cyn yr amser ar gyfer cynnal y cyfarfod neu gyfarfod gohiriedig lle y mae’r person a enwir yn yr offeryn yn bwriadu pleidleisio; neu
     2. yn achos pleidlais a gaiff ei chynnal fwy na 48 awr ar ôl galw amdani, gael ei adneuo fel y dywedwyd yn flaenorol ar ôl yr alwad am y bleidlais a dim llai na 24 awr cyn yr amser a bennwyd ar gyfer cynnal y bleidlais; neu
     3. lle nad yw’r bleidlais yn cael ei chynnal ar unwaith ond lle mae’n cael ei chynnal ddim mwy na 48 awr ar ôl yr alwad amdani, gael ei gyflwyno yn y cyfarfod lle galwyd am y bleidlais i gadeirydd y cyfarfod hwnnw neu i’r ysgrifennydd neu i unrhyw gyfarwyddydd.
  3. Rhaid i benodiad dirprwy sy’n cael ei anfon ar ffurf electronig gael ei dderbyn mewn cyfeiriad a bennir gan y Cwmni at ddibenion derbyn cyfathrebiadau o’r fath ar ffurf electronig:
     1. yn (neu ar ffurf nodyn i) yr hysbysiad sy’n cynnull y cyfarfod; neu
     2. ar unrhyw ffurf o benodiad dirprwyol a anfonir gan y Cwmni; neu
     3. mewn unrhyw wahoddiad a gynhwysir mewn ffurf electronig i benodi dirprwy a gyhoeddwyd gan y Cwmni

ym mhob achos heb fod yn llai na 48 awr cyn yr amser ar gyfer cynnal y cyfarfod lle mae’r person a enwir yn yr offeryn yn bwriadu pleidleisio neu yn achos pleidlais a gynhelir fwy na 48 awr ar ôl yr alwad amdani, dim llai na 24 awr cyn i’r bleidlais gael ei chynnal neu lle na chynhelir y bleidlais ar unwaith ond fe’i cynhelir ddim mwy na 48 awr ar ôl yr alwad amdani, gael ei gyflwyno yn y cyfarfod lle galwyd am y bleidlais i gadeirydd y cyfarfod hwnnw neu i’r ysgrifennydd neu i unrhyw gyfarwyddydd.

Bydd offeryn dirprwy nad yw’n cael ei adneuo neu ei gyflwyno mewn modd a ganiateir felly yn annilys.

* 1. Wrth gyfrifo’r cyfnodau amser yn **Erthygl 10.7 a 10.8**, ni ystyrir unrhyw ran o ddiwrnod nad yw’n ddiwrnod gwaith.
  2. Bydd pleidlais a roddir neu bleidlais y gelwir amdani gan ddirprwy neu gan gynrychiolydd awdurdodedig priodol yn ddilys er gwaethaf penderfyniad blaenorol ynghylch awdurdod y person sy’n pleidleisio neu’n galw am bleidlais oni bai bod y Cwmni wedi derbyn hysbysiad o’r penderfyniad yn y swyddfa neu mewn unrhyw le arall lle yr adneuwyd yr offeryn dirprwyol yn briodol cyn dechrau’r cyfarfod neu gyfarfod a ohiriwyd lle y rhoddir y bleidlais neu y gelwir am y bleidlais neu (yn achos pleidlais a gynhelir ac eithrio ar yr un diwrnod â diwrnod y cyfarfod neu gyfarfod a ohiriwyd) yr amser a bennwyd ar gyfer cynnal y bleidlais.

## Penderfyniadau Ysgrifenedig

* 1. Bydd penderfyniad ysgrifenedig, a gynigir yn unol ag adran 288(3) o Ddeddf 2006, yn dod i ben os na chaiff ei basio cyn diwedd y cyfnod o 28 diwrnod yn cychwyn gyda’r dyddiad cylchredeg.
  2. At ddibenion yr **Erthygl 11** hon “dyddiad cylchredeg” yw’r diwrnod mae’r penderfyniad ysgrifenedig yn cael ei anfon neu ei gyflwyno i aelodau neu, os caiff copïau eu hanfon neu eu cyflwyno ar wahanol ddyddiau, y cyntaf o’r dyddiau hynny.
  3. Caiff penderfyniad ysgrifenedig ei basio gan fwyafrif syml os caiff ei basio gan aelodau sy’n cynrychioli mwyafrif syml o gyfanswm hawliau pleidleisio aelodau cymwys.

## Nifer y Cyfarwyddyddion

Oni phenderfynir fel arall drwy benderfyniad cyffredin bydd nifer uchaf y Cyfarwyddyddion yn bedwar ar ddeg a’r nifer lleiaf o Gyfarwyddyddion yn bump.

## Pwerau Cyfarwyddyddion

* 1. Yn ddarostyngedig i ddarpariaethau Deddf 2006 a’r Erthyglau hyn ac unrhyw gyfarwyddiadau a roddir gan yr Aelod Mwyafrifol, bydd busnes y Cwmni’n cael ei reoli gan y Cyfarwyddyddion a all arfer holl bwerau’r Cwmni. Ni fydd newid yr Erthyglau hyn ac ni fydd cyfarwyddyd o’r fath yn annilysu unrhyw weithred flaenorol gan y Cyfarwyddyddion a fyddai wedi bod yn ddilys pe na bai’r newid hwnnw wedi’i wneud neu os nad oedd y cyfarwyddyd hwnnw wedi’i roi.
  2. Bydd unrhyw sieciau, nodiadau addewid, drafftiau, biliau cyfnewid ac offerynnau trosglwyddadwy eraill, ac unrhyw dderbyniadau am arian a delir i’r Cwmni, yn cael eu llofnodi, eu tynnu, eu derbyn, eu cymeradwyo neu eu gweithredu fel arall, fel y bo’r achos, yn y fath fodd ag y bydd y Cyfarwyddyddion o bryd i’w gilydd drwy benderfyniad yn penderfynu ar yr amod na fydd yn ofynnol i lai na dau lofnodwr cymeradwy lofnodi unrhyw sieciau ffisegol a dynnir yn erbyn y Cwmni.

## Dirprwyo Pwerau Cyfarwyddyddion

* 1. Gall y Cyfarwyddyddion ddirprwyo unrhyw rai o’u pwerau i:
     1. unrhyw bwyllgor sy’n cynnwys un neu fwy o gyfarwyddyddion ac unrhyw bersonau eraill (os oes rhai) nad ydynt yn gyfarwyddyddion a gyfetholwyd i’r cyfryw bwyllgor ag y gwêl y Cyfarwyddyddion yn dda ar yr amod na fydd nifer y personau cyfetholedig nad ydynt yn gyfarwyddyddion yn fwy na hanner cyfanswm nifer aelodau’r cyfryw bwyllgor; neu’r
     2. prif swyddog gweithredol (am y tro) y Cwmni neu unrhyw Gyfarwyddydd sy’n dal unrhyw swydd weithredol arall.
  2. Gellir gwneud unrhyw ddirprwyaeth o’r fath yn ddarostyngedig i unrhyw amodau y gall y Cyfarwyddyddion eu gosod a gallant fod yn gyfochrog i’w pwerau eu hunain a gellir eu dirymu neu eu newid. Yn ddarostyngedig i unrhyw amodau o’r fath, bydd trafodion pwyllgor sydd â dau neu fwy o aelodau’n cael eu llywodraethu gan yr Erthyglau sy’n rheoleiddio trafodion y Cyfarwyddyddion i’r graddau y gallant fod yn gymwys.

## Penodi Cyfarwyddyddion a Chyfarwyddyddion yn Ymddeol

* 1. Dylai pob penodiad, ailbenodiad ac estyniad gydymffurfio â’r Cod Llywodraethu Penodiadau Cyhoeddus.
  2. Er gwaethaf darpariaethau’r Erthyglau hyn, caiff yr Aelod ar unrhyw adeg ac o bryd i’w gilydd benodi unrhyw berson i fod yn gyfarwyddydd, naill ai fel cyfarwyddydd ychwanegol neu i lenwi swydd wag a chaiff ddiswyddo unrhyw gyfarwyddydd sut bynnag y’i penodwyd. Bydd unrhyw benodiad neu ddiswyddiad o’r fath yn cael ei weithredu drwy hysbysiad ysgrifenedig i’r Cwmni wedi’i lofnodi gan yr Aelod.
  3. Mae gan yr Aelod Mwyafrifol yr hawl i enwebu sylwedydd i fynychu holl gyfarfodydd bwrdd y Cyfarwyddyddion a’r Cwmni (“y Sylwedydd”). Bydd gan y Sylwedydd yr hawl i fynychu ond nid i siarad (oni bai ei fod yn cael ei wahodd i wneud hynny gan gadeirydd cyfarfod o’r fath) neu bleidleisio mewn cyfarfodydd o’r fath.

## Anghymhwyso a Diswyddo Cyfarwyddyddion

Bydd swydd cyfarwyddydd yn cael ei gadael os:

* 1. yw’n peidio â bod yn gyfarwyddydd yn rhinwedd unrhyw ddarpariaeth yn y Statudau neu’r Erthyglau hyn neu os yw’n cael ei wahardd gan y gyfraith rhag bod yn gyfarwyddydd; neu
  2. yw’n mynd yn fethdalwr neu’n gwneud unrhyw drefniant neu gyfansoddiad gyda’i gredydwyr yn gyffredinol; neu
  3. os yw’n dioddef o anhwylder meddwl, neu gall fod yn dioddef ohono, a naill ai:
     1. yn cael ei dderbyn i ysbyty yn unol â chais i gael ei dderbyn i ysbyty ar gyfer triniaeth o dan Ddeddf Iechyd Meddwl 1983 neu, yn yr Alban, cais am gael ei dderbyn i ysbyty o dan Ddeddf Iechyd Meddwl (Yr Alban) 1960; neu
     2. y gwneir gorchymyn gan lys sydd ag awdurdodaeth (boed yn y Deyrnas Unedig neu rywle arall) mewn materion sy’n ymwneud ag anhwylder meddwl i’w gadw neu ar gyfer penodi derbynnydd, curator bonis neu berson arall i arfer pwerau mewn perthynas â’i eiddo neu ei faterion; neu
  4. os yw’n ymddiswyddo o’i swydd drwy hysbysiad i’r Cwmni; neu
  5. bydd wedi bod yn absennol heb ganiatâd y Cyfarwyddyddion am fwy na chwe mis yn olynol o gyfarfodydd Cyfarwyddyddion a gynhaliwyd yn ystod y cyfnod hwnnw ac mae’r Cyfarwyddyddion yn penderfynu y dylai adael ei swydd; neu

## Buddiannau Cyfarwyddyddion

* 1. Yn ddarostyngedig i ddarpariaethau’r Statudau, ac ar yr amod ei fod wedi datgelu i’r Cyfarwyddyddion natur a graddau unrhyw fuddiant perthnasol sydd ganddo, gall cyfarwyddydd er gwaethaf ei swydd:
     1. fod yn barti iddo neu â diddordeb mewn ffordd arall mewn unrhyw drafodiad neu drefniant gyda’r Cwmni neu y mae gan y Cwmni fuddiant ynddo mewn unrhyw ffordd;
     2. ddal unrhyw swydd neu gyflogaeth arall gyda’r Cwmni (ac eithrio swydd archwilydd);
     3. fod yn gyfarwyddydd neu’n swyddog arall neu’n cael ei gyflogi gan neu fod yn barti i unrhyw drafodiad neu drefniant gyda neu â diddordeb mewn ffordd arall mewn unrhyw gorff corfforedig a hyrwyddir gan y Cwmni neu y mae gan y Cwmni ddiddordeb ynddo mewn unrhyw ffordd;
     4. weithredu, neu gan unrhyw gwmni y mae’n aelod neu’n gyfarwyddydd arno, yn broffesiynol dros y Cwmni neu unrhyw gorff corfforaethol y mae gan y Cwmni ddiddordeb ynddo mewn unrhyw ffordd ac eithrio fel archwilydd;
     5. ni fydd, oherwydd ei swydd, yn atebol i’r Cwmni am unrhyw fudd y mae’n ei gael o swydd, gwasanaeth neu gyflogaeth o’r fath neu o unrhyw drafodiad neu drefniant o’r fath neu o unrhyw fuddiant mewn unrhyw gorff corfforedig o’r fath ac ni fydd unrhyw drafodiad neu drefniant o’r fath yn agored i’w osgoi ar sail unrhyw fuddiant neu fudd o’r fath; a
     6. ac eithrio pleidlais o dan adran 175(4) o Ddeddf 2006 sy’n awdurdodi unrhyw wrthdaro buddiannau a all fod gan y cyfarwyddydd neu unrhyw gyfarwyddydd arall â diddordeb neu pan fo telerau awdurdodi gwrthdaro o’r fath yn darparu na chaiff y cyfarwyddydd bleidleisio mewn sefyllfaoedd a bennir gan y Cyfarwyddyddion wrth roi awdurdodiad o’r fath caiff hawl i bleidleisio ar unrhyw benderfyniad a (boed yn pleidleisio ai peidio) chaiff ei gyfrif yn y cworwm ar unrhyw fater y cyfeirir ato yn unrhyw un o **Erthyglau 17.1.1 i 17.1.4** (cynwysedig) neu ar unrhyw benderfyniad sydd mewn unrhyw ffordd sy’n gysylltiedig neu’n ymwneud â mater lle mae ganddo, yn uniongyrchol neu’n anuniongyrchol, unrhyw fath o fuddiant o gwbl ac os bydd yn pleidleisio ar unrhyw benderfyniad fel uchod, bydd ei bleidlais yn cael ei chyfrif.
  2. At ddibenion **Erthygl 17.1:**
     1. hysbysiad cyffredinol i’r Cyfarwyddyddion bod cyfarwyddydd i’w ystyried fel un sydd â buddiant o’r natur a’r graddau a bennir yn yr hysbysiad mewn unrhyw drafodiad neu drefniant y bernir bod gan berson penodedig neu ddosbarth penodedig o bersonau fuddiant ynddo yn ddatgeliad bod gan y cyfarwyddydd fuddiant mewn unrhyw drafodiad o’r fath o’r natur a’r graddau a bennir felly;
     2. ni chaiff buddiant nad yw cyfarwyddydd yn gwybod amdano ac y mae’n afresymol disgwyl iddo wybod amdano ei drin fel buddiant o’i eiddo; a
     3. bydd buddiant person sydd at unrhyw ddiben yn Neddf 2006 (ac eithrio unrhyw addasiad statudol nad yw mewn grym pan ymgorfforwyd y Cwmni) sy’n gysylltiedig â chyfarwyddwr yn cael ei drin fel buddiant o eiddo’r cyfarwyddydd ac mewn perthynas â chyfarwyddwr arall bydd buddiant o eiddo’r penodwr yn cael ei drin fel buddiant o eiddo’r cyfarwyddydd arall heb leihau effaith unrhyw fuddiant sydd gan y cyfarwyddydd arall fel arall.

## Arian Rhodd a Phensiynau Cyfarwyddyddion

Caiff y Cyfarwyddyddion arfer unrhyw bwerau gan y Cwmni a roddwyd gan ei gyfansoddiad i roi a darparu pensiynau, blwydd-daliadau, arian rhodd neu unrhyw fuddion eraill o gwbl i neu ar gyfer Cyfarwyddyddion neu gyflogeion blaenorol neu bresennol (neu eu dibynyddion) y Cwmni neu unrhyw is-ymgymeriad (fel y’i diffinnir yn adran 1162 o Ddeddf 2006) neu ymgymeriad cysylltiedig (fel y’i diffinnir yn adran 479(4) o Ddeddf 2006) o eiddo’r Cwmni a bydd gan y Cyfarwyddyddion yr hawl i gadw unrhyw fuddion a dderbynnir ganddynt neu unrhyw rai ohonynt oherwydd arfer unrhyw bwerau o’r fath.

## **Galw Cyfarfod o’r Cyfarwyddyddion**

* 1. Cynhelir cyfarfodydd y Cyfarwyddyddion o leiaf bedair gwaith ym mhob blwyddyn, gyda chyfnod o ddim mwy na 12 wythnos rhwng unrhyw ddau gyfarfod. Gall unrhyw Gyfarwyddydd alw cyfarfod cyfarwyddyddion drwy roi hysbysiad o’r cyfarfod i bob Cyfarwyddydd neu drwy awdurdodi ysgrifennydd y Cwmni (os oes un) i roi hysbysiad o’r fath.
  2. Rhaid i’r rhybudd am unrhyw gyfarfod o’r cyfarwyddyddion nodi:
     1. dyddiad ac amser arfaethedig y cyfarfod;
     2. lle mae’r cyfarfod i gael ei gynnal; ac
     3. os rhagwelir na fydd y cyfarwyddyddion sy’n cymryd rhan yn y cyfarfod yn bresennol yn yr un lle, sut y bwriedir iddynt gyfathrebu â’i gilydd yn ystod y cyfarfod.
  3. Rhaid rhoi hysbysiad o gyfarfod cyfarwyddyddion, os yw’n ymarferol, o leiaf bum Diwrnod Busnes cyn cyfarfod cyfarwyddyddion neu’n ysgrifenedig i gyfeiriad a roddir ganddo i’r Cwmni at y diben hwnnw neu, os nad oes un wedi’i roi, i’w gyfeiriad hysbys diwethaf.
  4. Caiff cyfarwyddydd hepgor ei hawl i gael hysbysiad am unrhyw gyfarfod cyfarwyddyddion naill ai’n arfaethedig neu’n ôl-weithredol. Pan fo hysbysiad wedi’i hepgor felly, ni fydd dilysrwydd y cyfarfod, neu unrhyw fusnes a gynhelir ynddo, yn cael ei amau, ar y sail na roddwyd hysbysiad i’r cyfarwyddydd hwnnw.

## Trafodion y Cyfarwyddyddion

* 1. Yn amodol ar ddarpariaethau’r Erthyglau hyn, gall y Cyfarwyddyddion reoleiddio eu cyfarfodydd, fel y gwelant yn dda. Caiff cyfarwyddydd, a’r ysgrifennydd ar gais cyfarwyddydd, alw cyfarfod o’r Cyfarwyddyddion. Bydd y cwestiynau sy’n codi mewn cyfarfod yn cael eu penderfynu gan fwyafrif o bleidleisiau. Yn achos pleidlais gyfartal, bydd gan y cadeirydd ail bleidlais neu bleidlais fwrw. Rhoddir hysbysiad o bob cyfarfod o’r Cyfarwyddyddion i bob cyfarwyddydd, gan gynnwys Cyfarwyddyddion a all fod yn absennol o’r Deyrnas Unedig am y tro ac sydd wedi rhoi cyfeiriad i’r Cwmni yn y Deyrnas Unedig ar gyfer gwasanaeth.
  2. Caiff unrhyw gyfarwyddydd gymryd rhan mewn cyfarfod o’r Cyfarwyddyddion neu bwyllgor a gyfansoddwyd yn unol ag **Erthygl 14** y mae’n aelod ohono drwy gyfrwng ffôn cynhadledd neu offer cyfathrebu tebyg lle gall pawb sy’n cymryd rhan yn y cyfarfod glywed ei gilydd a bernir bod cymryd rhan mewn cyfarfod yn y modd hwn yn bresenoldeb yn bersonol mewn cyfarfod o’r fath ac, yn ddarostyngedig i’r Erthyglau hyn a’r Statudau, bydd ganddynt hawl i bleidleisio a chael eu cyfrif mewn cworwm yn unol â hynny. Bernir bod cyfarfod o’r fath yn cael ei gynnal pan fydd y grŵp mwyaf o’r rhai sy’n cymryd rhan yn cael ei gynnull neu, os nad oes grŵp o’r fath, lle mae cadeirydd y cyfarfod bryd hynny.
  3. Gall y Cyfarwyddyddion bennu’r cworwm ar gyfer trafod busnes y cyfarwyddyddion, ac oni bai ei fod wedi’i bennu felly ar unrhyw nifer arall, bydd yn bump.
  4. Er gwaethaf unrhyw swyddi gwag yn eu nifer, gall y Cyfarwyddyddion sy’n parhau neu lle nad oes ond un, yr unig Gyfarwyddydd sy’n parhau, barhau i weithredu ond os yw nifer y Cyfarwyddyddion yn llai na’r nifer a bennir fel y cworwm gallant, neu (yn achos un cyfarwyddydd yn unig) gall weithredu at ddiben llenwi swyddi gwag neu alw cyfarfod cyffredinol.
  5. Os nad oes cadeirydd mewn unrhyw gyfarfod; neu os nad yw’r cadeirydd yn bresennol o fewn pum munud i’r amser a bennwyd ar gyfer dechrau’r cyfarfod; neu os nad yw’r cadeirydd yn fodlon llywyddu, caiff y Cyfarwyddyddion sy’n bresennol benodi un o’u plith i fod yn gadeirydd y cyfarfod.
  6. Rhaid i bob gweithred a wneir gan unrhyw gyfarfod o’r Cyfarwyddyddion neu bwyllgor a gyfansoddwyd yn unol ag **Erthygl 14,** neu gan unrhyw berson sy’n gweithredu fel cyfarwyddydd, er gwaethaf y ffaith y darganfuwyd wedyn fod rhyw ddiffyg wrth benodi unrhyw gyfarwyddydd neu berson sy’n gweithredu fel y dywedir uchod, neu eu bod hwy neu unrhyw un ohonynt wedi’u hanghymhwyso rhag dal swydd neu wedi gadael swydd, neu nad oedd ganddynt hawl i bleidleisio, fod mor ddilys â phe bai pob person o’r fath wedi’i benodi’n briodol a’i fod yn gymwys a’i fod wedi parhau i fod yn gyfarwyddydd ac wedi bod â hawl i bleidleisio.
  7. Bydd penderfyniad ysgrifenedig, wedi’i lofnodi gan yr holl Gyfarwyddyddion sydd â’r hawl i dderbyn hysbysiad o gyfarfod cyfarwyddyddion neu bwyllgor a gyfansoddwyd yn unol ag Erthygl 14 yr un mor ddilys ac effeithiol â phe bai wedi’i basio mewn cyfarfod o’r Cyfarwyddyddion neu (yn ôl fel y digwydd) bydd pwyllgor o’r fath yn cael ei gynnull a’i gynnal yn briodol a gall fod yn rhan o sawl dogfen ar y ffurf debyg a lofnodwyd gan un neu fwy o Gyfarwyddyddion neu aelodau’r pwyllgor (beth bynnag fo’r achos).
  8. Os, ac o ganlyniad i adran 175(6) o Ddeddf 2006, na all cyfarwyddyd bleidleisio neu gael ei gyfrif yn y cworwm mewn cyfarfod o’r Cyfarwyddyddion, yna mae’r canlynol yn gymwys:
     1. os nad oes cworwm yn y cyfarfod, yna bydd y cworwm ar gyfer y cyfarfod hwnnw’n un;
     2. er gwaethaf **Erthygl 20.8.1** os yw’r cyfarfod yn dal i fod heb gworwm yna rhaid ei ohirio i alluogi aelodau’r Cwmni i awdurdodi unrhyw sefyllfa lle mae gan gyfarwyddydd fuddiant uniongyrchol neu anuniongyrchol sy’n gwrthdaro, neu o bosibl yn gwrthdaro, â buddiannau’r Cwmni.

## Ysgrifennydd

* 1. Yn amodol ar ddarpariaethau’r Statudau, bydd yr ysgrifennydd yn cael ei benodi gan y cyfarwyddyddion am y tymor, am y gydnabyddiaeth ariannol ac ar yr amodau fel ag y gwelant yn dda; a gall unrhyw ysgrifennydd a benodir felly gael ei ddiswyddo ganddynt; ar yr amod bob amser na chaiff unrhyw gyfarwyddydd ddal swydd fel ysgrifennydd lle mae swydd o’r fath yn derbyn tâl.
  2. Ni fydd darpariaeth yn y Statudau neu’r Erthyglau hyn yn ei gwneud yn ofynnol neu’n awdurdodi i rywbeth gael ei wneud gan neu i gyfarwyddydd a’r ysgrifennydd yn cael ei fodloni wrth iddo gael ei wneud gan neu i’r un person sy’n gweithredu fel cyfarwyddydd ac fel, neu yn lle, yr ysgrifennydd.

## Cofnodion

Bydd y Cyfarwyddyddion yn peri i gofnodion gael eu cadw’n electronig a’u cadw at ddibenion:

* 1. cofnodi enwau a chyfeiriadau pob aelod; a
  2. phob penodiad swyddog a wneir gan y Cyfarwyddyddion; a’r
  3. holl drafodion yng nghyfarfodydd y Cwmni a’r Cyfarwyddyddion a’r pwyllgorau a gyfansoddwyd yn unol ag Erthygl 14 gan gynnwys enwau’r Cyfarwyddyddion ac aelodau (fel y bo’n briodol) sy’n bresennol ym mhob cyfarfod o’r fath.

## Y Sêl

Os oes gan y Cwmni sêl, dim ond gydag awdurdod y Cyfarwyddyddion neu bwyllgor a gyfansoddwyd yn unol ag **Erthygl 14** sy’n cynnwys Cyfarwyddyddion yn llwyr y caiff ei defnyddio. Caiff y Cyfarwyddyddion benderfynu pwy fydd yn llofnodi unrhyw offeryn y mae’r sêl wedi’i osod arno ac oni phenderfynir fel arall, bydd pob offeryn y mae’r sêl wedi’i osod arno’n cael ei lofnodi gan un cyfarwyddydd y tystir i’w lofnod ym mhresenoldeb tyst neu gan un cyfarwyddydd a’r ysgrifennydd neu gan ddau gyfarwyddydd.

## Cyfrifon

Bydd gan yr Aelod Mwyafrifol (fel y cyfryw) hawl i archwilio unrhyw gofnodion cyfrifyddu neu lyfrau neu ddogfennau eraill o eiddo’r Cwmni.

## Hysbysiadau

* 1. Bydd unrhyw hysbysiad sydd i’w roi i neu gan unrhyw berson yn unol â’r Erthyglau hyn (ac eithrio hysbysiad sy’n galw cyfarfod o’r Cyfarwyddyddion) yn ysgrifenedig ac yn cael ei anfon i gyfeiriad ar gyfer yr amser sy’n cael ei hysbysu at y diben hwnnw i’r person sy’n rhoi’r hysbysiad.
  2. Caiff y Cwmni roi unrhyw hysbysiad i aelod naill ai’n bersonol neu drwy ei anfon drwy’r post dosbarth cyntaf mewn amlen ragdaledig gyda chyfeiriad yr aelod arni yn ei gyfeiriad cofrestredig neu drwy ei adael yn y cyfeiriad hwnnw neu drwy ei roi ar ffurf electronig i gyfeiriad ar gyfer yr amser sy’n cael ei hysbysu i’r Cwmni gan yr aelod. Bydd gan aelod sy’n rhoi i’r Cwmni gyfeiriad naill ai o yn neu y tu allan i’r Deyrnas Unedig lle gellir rhoi hysbysiadau iddo, neu gyfeiriad lle gellir anfon hysbysiadau ato ar ffurf electronig, hawl i dderbyn hysbysiadau yn y cyfeiriad hwnnw, ond fel arall ni fydd gan unrhyw aelod o’r fath hawl i gael unrhyw hysbysiad gan y Cwmni.
  3. Bernir bod aelod sy’n bresennol, naill ai’n bersonol neu drwy ddirprwy, mewn unrhyw gyfarfod o’r Cwmni wedi cael hysbysiad o’r cyfarfod a, lle bo angen, o’r dibenion y cafodd ei alw ar eu cyfer.
  4. Bydd prawf bod amlen yn cynnwys hysbysiad wedi’i chyfeirio’n briodol, ei rhagdalu a’i phostio’n dystiolaeth bendant bod yr hysbysiad wedi’i roi. Bydd prawf bod hysbysiad ar ffurf electronig wedi’i anfon yn unol â chanllawiau a gyhoeddwyd gan Sefydliad yr Ysgrifenyddion a’r Gweinyddwyr Siartredig yn dystiolaeth bendant bod yr hysbysiad wedi’i roi. Bernir bod hysbysiad yn cael ei roi pan ddaw 24 awr i ben ar ôl i’r amlen sy’n ei gynnwys gael ei phostio neu, yn achos hysbysiad a gynhwysir mewn ffurf electronig, pan ddaw 24 awr i ben ar ôl yr amser y cafodd ei anfon.
  5. Os nad yw’r Cwmni, ar unrhyw adeg oherwydd atal neu gwtogi gwasanaethau post yn y Deyrnas Unedig, yn gallu cynnull cyfarfod cyffredinol yn effeithiol drwy hysbysiadau a anfonir drwy’r post, gellir cynnull cyfarfod cyffredinol drwy hysbysiad a hysbysebir mewn o leiaf un papur newydd dyddiol cenedlaethol a bernir bod hysbysiad o’r fath wedi’i gyflwyno’n briodol i bob aelod sydd â hawl iddo am hanner dydd ar y diwrnod y bydd yr hysbyseb yn ymddangos. Mewn unrhyw achos o’r fath, bydd y Cwmni’n anfon copïau cadarnhau o’r hysbysiad drwy’r post os bydd o leiaf saith diwrnod cyn y cyfarfod os bydd postio hysbysiadau i gyfeiriadau ledled y Deyrnas Unedig yn dod yn ymarferol unwaith eto.

## Indemniadau i Gyfarwyddyddion

* 1. Yn ddarostyngedig i ddarpariaethau Deddf 2006 ac i’r graddau y caniateir hynny, ond heb leihau effaith unrhyw indemniad y gallai’r person dan sylw fod â hawl iddo fel arall, caiff y Cwmni indemnio pob cyfarwyddydd, cyfarwyddydd arall, ysgrifennydd neu swyddog arall i’r Cwmni yn erbyn unrhyw gostau, taliadau, colledion, treuliau a rhwymedigaethau a ysgwyddir ganddo wrth gyflawni ei ddyletswyddau, neu arfer ei bwerau neu fel arall yng nghyswllt neu mewn perthynas â’i ddyletswyddau, ei bwerau neu ei swydd, gan gynnwys unrhyw atebolrwydd a allai ddod ynghlwm wrtho mewn perthynas ag unrhyw esgeulustod, methiant, tordyletswydd neu dor-ymddiriedaeth mewn perthynas ag unrhyw beth a wnaed neu yr hepgorwyd ei wneud neu yr honnir iddo gael ei wneud neu hepgor cael ei wneud ganddo, fel cyfarwyddydd, cyfarwyddydd arall, ysgrifennydd neu swyddog arall i’r Cwmni ac yn erbyn unrhyw atebolrwydd o’r fath a ysgwyddir ganddo mewn cysylltiad â gweithgareddau’r Cwmni fel ymddiriedolwr cynllun pensiwn galwedigaethol fel y’i diffinnir yn adran 235(6) o Ddeddf 2006.
  2. Gall y cyfarwyddyddion brynu a chynnal ar draul y Cwmni yswiriant ar gyfer neu er budd pob cyfarwyddydd, cyfarwyddydd arall, ysgrifennydd neu swyddog arall i’r Cwmni neu unrhyw gwmni cysylltiedig (fel y’i diffinnir yn adran 256 o Ddeddf 2006) yn erbyn unrhyw atebolrwydd a all fod ynghlwm wrtho mewn perthynas ag unrhyw esgeulustod, methiant, tordyletswydd neu dor-ymddiriedaeth ganddo mewn perthynas â’r Cwmni (neu gyfryw gwmni cysylltiedig), gan gynnwys unrhyw beth a wnaed neu yr hepgorwyd ei wneud neu yr honnir iddo gael ei wneud neu hepgor cael ei wneud ganddo fel cyfarwyddydd, cyfarwyddydd arall, archwilydd, ysgrifennydd neu swyddog arall y Cwmni neu gwmni cysylltiedig.
  3. Yn ddarostyngedig i ddarpariaethau, ac i’r graddau y caniateir hynny gan, y Statudau, bydd gan y Cwmni hawl i ariannu gwariant pob cyfarwyddydd, cyfarwyddydd amgen neu swyddog arall o’r Cwmni a wariwyd neu sydd i’w wario:
     1. wrth amddiffyn unrhyw achos troseddol neu sifil; neu
     2. mewn cysylltiad ag unrhyw gais o dan adrannau 661(3), 661(4) neu 1157 o Ddeddf 2006.

## Dogfennau a Anfonir ar Ffurf Electronig neu Drwy Gyfewng Gwefan

* 1. Lle bo Deddf 2006 yn caniatáu i’r Cwmni anfon dogfennau neu hysbysiadau at ei aelodau ar ffurf electronig neu drwy gyfrwng gwefan, bydd y dogfennau’n cael eu hanfon yn ddilys ar yr amod bod y Cwmni’n cydymffurfio â gofynion Deddf 2006.
  2. Yn ddarostyngedig i unrhyw un o ofynion Deddf 2006 dim ond y dogfennau a’r hysbysiadau hynny a bennir gan y Cwmni y caniateir eu hanfon at y Cwmni ar ffurf electronig i’r cyfeiriad a bennir gan y Cwmni at y diben hwnnw a bod y dogfennau neu’r hysbysiadau hynny a anfonir at y Cwmni’n cael eu dilysu’n ddigonol os cadarnheir pwy yw’r anfonwr yn y ffordd y mae’r Cwmni wedi’i bennu.

## Swyddfa Gofrestredig

Bydd swyddfa gofrestredig y Cwmni wedi’i lleoli yng Nghymru a Lloegr.